b'\n_START_ARTICLE_\nAntti Papinaho\n_START_PARAGRAPH_\nAntti Papinaho (14. maaliskuuta 1977 Orimattila \xe2\x80\x93 25. marraskuuta 2008 Suomussalmi) oli suomalainen koripallovalmentaja. Korisliigassa Papinaho toimi Pussihukkien sek\xc3\xa4 Joensuun Katajan p\xc3\xa4\xc3\xa4valmentajana. H\xc3\xa4n valmistui vuonna 2005 Jyv\xc3\xa4skyl\xc3\xa4n yliopistosta liikuntatieteiden maisteriksi p\xc3\xa4\xc3\xa4aineenaan valmennus ja testausoppi.\n_START_SECTION_\nKoripalloura\n_START_PARAGRAPH_\nPapinaho pelasi nuoruusvuosinaan koripalloa kasvattajaseurassaan Orimattilan Jymyss\xc3\xa4. Jymyss\xc3\xa4 Papinaho aloitti my\xc3\xb6s valmentajauransa 1990-luvun lopussa. Jymyst\xc3\xa4 h\xc3\xa4n siirtyi Hongikon Nuorisoseuran Urheilijoihin valmentamaan tytt\xc3\xb6jen juniorijoukkuetta, jossa h\xc3\xa4n toimi siihen asti kunnes p\xc3\xa4\xc3\xa4si kaudeksi 2002\xe2\x80\x9303 BC Jyv\xc3\xa4skyl\xc3\xa4n SM-Koris-joukkueeseen apuvalmentajaksi. Kaudet 2003\xe2\x80\x9304 ja 2004\xe2\x80\x9305 h\xc3\xa4n toimi Rekolan Urheilijoiden I-divisioonassa pelaavan edustusjoukkueen p\xc3\xa4\xc3\xa4valmentajana sek\xc3\xa4 samalla Pussihukkien SM-Koris-joukkueen apuvalmentajana. 15-vuotiaiden maajoukkueryhm\xc3\xa4ss\xc3\xa4 Papinaho toimi apuvalmentajana vuonna 2004._NEWLINE_Papinaho nimitettiin kaudeksi 2005\xe2\x80\x9306 Pussihukkien p\xc3\xa4\xc3\xa4valmentajaksi. Pussihukat selviytyi Papinahon debyyttikaudella pudotuspeleihin ollen lopulta sarjan kahdeksas. Papinahon sopimus Pussihukissa k\xc3\xa4sitti my\xc3\xb6s kauden 2006\xe2\x80\x9307. Joukkueen huonon menestyksen takia kokenut Kari Liimo kuitenkin korvasi h\xc3\xa4net tammikuussa 2007._NEWLINE_Papinaho siirtyi kaudeksi 2007\xe2\x80\x9308 Korisliigassa pelaavan Joensuun Katajan p\xc3\xa4\xc3\xa4valmentajaksi. Kuitenkin my\xc3\xb6s t\xc3\xa4m\xc3\xa4 pesti loppui kesken kauden, sill\xc3\xa4 kauden puoliv\xc3\xa4lin tienoilla Ray Ailus vaihdettiin sarjan h\xc3\xa4nt\xc3\xa4p\xc3\xa4\xc3\xa4h\xc3\xa4n jumiuttuneen joukkueen p\xc3\xa4\xc3\xa4valmentajaksi. Papinaho jatkoi kuitenkin t\xc3\xb6it\xc3\xa4 Katajan organisaatiossa muissa ty\xc3\xb6teht\xc3\xa4viss\xc3\xa4. Huhtikuussa 2008 h\xc3\xa4net nimitettiin Katajan toiminnanjohtajaksi sek\xc3\xa4 valmennusp\xc3\xa4\xc3\xa4llik\xc3\xb6ksi. T\xc3\xa4ss\xc3\xa4 ty\xc3\xb6teht\xc3\xa4v\xc3\xa4ss\xc3\xa4 h\xc3\xa4n toimi my\xc3\xb6s kauden 2008\xe2\x80\x9309, kunnes menehtyi marraskuussa 2008 traagisesti v\xc3\xa4ist\xc3\xa4ess\xc3\xa4\xc3\xa4n autollaan poroa ja suistumalla j\xc3\xa4rveen.'